Noore imelapse Felixi andele aitas tugevalt kaasa majanduslikult kindlustatud, samas kõrgkultuuriline keskkond - pankurist isa salongist kujunes Berliini vaimu- ja kultuurielu keskus. Elu jooksul tegutses Mendelssohn raugematu energiaga mitmes vallas - nii heliloojana, dirigendina kui väga mõjuka muusikaelu tegelasena (muuhulgas asutas Leipzigisse esimese saksakeelse muusikakõrgkooli). Mendelssohni võiks pidada muusikalise historitsismi  esindajaks -tema helikeeles peegeldub austus muusikaliste eelkäijate vastu. Üks kammermuusika populaarsemaid teoseid - Mendelssohni Klaveritrio d-moll on väga hoogne ja selgete kujunditega teos. Helilooja on siin suutnud ühendada romantilisele ajastule omase emotsionaalse ja ehk mõnevõrra süngegi tundetooni klassikaliselt selge vormilise ülesehitusega.